দেশের নাম আজব নগর। রাজা শ্রীল শ্রীযুক্ত মন্মহারাজ শ্রী অদ্ভুতচন্দ্র দেবশর্মা। যতো আজগুবী খেয়াল ভূই ফোঁড়ের  মত নিত্যি তার মাথায় গজায়। পাত্র-মিত্র-উজীর নাজির দেশশুদ্ধ সবাই রাজার খেয়ালের চোটে তটস্থ। কি জানি, কখন কোন খেয়াল রাজার মাথায় গজায়। একদিন রাজা অদ্ভূতচন্দ্র ডাকলেন মন্ত্রী !  মন্ত্রী বললেন - আজ্ঞা করুন মহারাজা !  - দ্যাখো মন্ত্রী, আমার মাথায় একটা খেয়াল চেপেছে।  - কি খেয়াল মহারাজ ?  - খেয়ালটা এমন কিছু না। এই আমার প্রাসাদে বিদেশ থেকে তো অনেক রাজা মহারাজা রাজপুত্র সব বেড়াতে আসে ! তা সে সব অতিথিদের বিশেষ ভাবে আদর আপ্যায়ন করতে হবে।  - তা তো করা হয়েই থাকে মহারাজ !  - আগে শোনো সব কথা।  সোনার থালায় চৌষট্টি ব্যঞ্জনে তাদের সেবা করা হবে। আর প্রত্যেককে সোনার থালায় দিতে হবে একটা করে আস্তো ভাজা রুইমাছ।  - বাঃ ! আর কি চাই ! ভাজা রুই-ই তো..  -আঃ ! শোনাই না সবটা ! রাজা একটু চটে গ্যালেন। এখন রুই মাছের এক পিঠ খেয়ে যখনই আরেক পিঠ খাবার জন্য ওল্টাবে অমনি চার জন সান্ত্রী এসে চ্যাংদোলা করে তাকে ধরে নিয়ে যাবে সোজা মশানে। তিন দিন পর তাকে শূলে চড়ানো হবে। হ্যাঁ, এই তিন দিনের মধ্যে অবশ্য তার তিনটি ইচ্ছা পূরণ করা হবে। নিজের জীবন ছাড়া সবই তাকে দেয়া হবে। তিন দিন পর তাকে অবশ্যই শূলে চড়তে হবে।  - য়্যাঁ  !  -হ্যাঁ, যা বললাম। আজ থেকে আমার দেশে এই নিয়ম চালু হল।  এখন দেশ বিদেশ থেকে মাঝে মাঝে প্রাসাদে অতিথি আসেন। রাজার খেয়াল মতো সোনার থালায় তাদের চৌষট্টি ব্যঞ্জন পরিবেশনকরা হয় আর চারজন সান্ত্রী চ্যাংদোলা করে নিয়ে যায় মশানে। তিন দিন পর তাকে শূলে চড়ানো হয়। তিনটি ইচ্ছা পূরণের কথা তাকে বলা হয় কিন্তু যাকে শূলে চড়তে হবে, কী ইচ্ছে আর পূরণ করবে সে ?